《方潭展墓示子侄》
宋代·刘安上

旧庵在山顶，去此五里馀。创谋自吾祖，迁就今所居。

往时僧不自，苟且完室庐。至于五十载，风雨荒榛芜。

先人乐溪山，每到尝踌躇。深怜栋宇弊，缔构新是图。

凿岩辟幽径，开门揖清虚。高堂闳且深，三山列庭隅。

或禅或教律，济济跄衣裾。先茔旧所卜，乃在西南隅。

松筠老且茂，云气时卷舒。政和甲午岁，予解寿春符。

宽恩得真祠，展省来郊墟。清酹奠墓隧，诰轴焚金朱。

报效未云讫，涕泗徒涟如。朅来就堂宇，会饮族属俱。

夜深灯火明，山静竹柏疏。翻思昔日营，似为今所须。

先人笃好善，雅志在诗书。于公有阴德，高大其门闾。

虞诩名升卿，其后果不诬。嗟余忝厥修，覆败良可虞。

作诗以自警，其无迷厥初。

作者简介：（1069—1128）温州永嘉人，字元礼。刘安节从弟。哲宗绍圣四年进士。与安节时称二刘，为乡里所推。累官侍御史，上疏直言宰相蔡京罪数十条，又与中丞石公弼共劾之，京罢相。迁右谏议大夫，知婺州。徽宗宣和初致仕。有《刘给谏集》。